Benny Engelbrecht (S), 2010-12-02:
Jeg vil gerne indlede med at takke forslagsstillerne for muligheden for, at vi kan drøfte dette vigtige spørgsmål, altså spørgsmålet om, hvordan danskerne kan fravælge mad, der stammer fra dyr, som er fodret med gmo.
Det er en vigtig debat, for mange danskere ønsker at foretage dette fravalg, som vi har været inde på i debatten, enten af rationelle eller irrationelle grunde, og mange kender altså ikke de muligheder, der faktisk findes.
Socialdemokraterne er meget optaget af den udvikling, der sker i EU omkring gmo-planter til dyrkning i naturen.
I sidste uge afsagde således den tyske forfatningsdomstol en meget afgørende dom i den sag, som den tyske delstat Sachsen-Anhalt havde anlagt for at få omstødt den meget restriktive tyske lov om gmo fra 2005.
Delstaten fik ikke medhold i sin klage, tværtimod fastslog forfatningsdomstolens dom, at det ikke på nuværende tidspunkt er tilstrækkelig sikkert at anvende gmo-teknologi, der griber ind i livets mindste byggeklodser.
Den dom vil efter min mening få helt afgørende betydning for den kommende europæiske regulering, og den understreger samtidig, at den forsigtighed, vi Socialdemokrater har talt varmt for, har været på et sagligt grundlag.
Jeg har i hvert fald ingen grund til at tro, at nogen i dette høje Ting vil anse den tyske forfatningsdomstol på nogen måde som værende usaglig.
Tilbage til det konkrete forslag.
Jeg skal ikke være polemisk, men vil dog fremhæve en enkelt lille ting i det fremlagte beslutningsforslag.
I forslaget står der nemlig, at den manglende mærkning gør, at forbrugerne ikke kan fravælge produkter, der er baseret på gmo-foder, og det er faktisk sådan, at forbrugerne allerede har et mærke, de kan støtte sig til, hvis de vil købe kød fra dyr, der ikke har spist gmo-foder, som vi også har været inde på i debatten.
Det mærke er økologimærket.
Jeg forstår imidlertid sagtens, at forslagsstillerne ikke har det med i forslaget, men jeg synes, at det understreger, at der faktisk er brug for betydelig mere information om det ellers velbelyste økologimærke.
I det hele taget er Socialdemokraterne meget optaget af at fremme lige præcis økologien og de mange positive sider, netop det har.
Det er ikke uden grund, at økologi er det hurtigst voksende fødevaresegment, både i dansk detailhandel og i dansk fødevareeksport.
Der er ganske enkelt så mange positive elementer i den økologiske produktionsform, at vi skal sørge for bedst muligt at fremme den.
I dag er der to valg: Konventionelle fødevarer, hvor dyrene med meget stor sandsynlighed har indtaget gmo-foder, og økologiske fødevarer, hvor dyrene med hundrede procents sikkerhed ikke har indtaget gmo-foder.
Tre kategorier i stedet for to vil hverken gøre priserne lavere eller udbuddet større.
Jeg mener, der er god grund til at iværksætte en oplysningsindsats for at sikre, at flere forbrugere forstår, at danske husdyr i stort omfang netop spiser gmo-foder.
I dag er det ifølge FDB-analysen, som også ligger til grund for beslutningsforslaget, 7 ud af 10, der ikke ved, at sammenhængen er sådan.
Derfor har forslagsstillerne en meget vigtig pointe i bemærkningerne til forslaget, nemlig det problem, at økologerne ikke må fremhæve deres produkter specielt godt i forbindelse med, at de er fremstillet uden gmo-foder, og netop det mener jeg at vi skal undersøge meget grundigt i udvalgsarbejdet.
Helt grundlæggende må det være sådan uanset hvad, at hvis der skal indføres et obligatorisk mærke, så bør det være statskontrolleret, men man kan også spørge sig selv, hvordan man skal kunne kontrollere noget, som ikke kan måles.
Som forslagsstillerne så rigtigt gør opmærksom på i kommentarerne til forslaget, kan brugen af gmo-foder ikke måles i kød, æg og mælk.
Socialdemokraterne vil derfor ikke kunne støtte et mærke som det foreslåede.
Vi vil dog gerne have analyseret mulighederne for, at økologer kan fremhæve, at deres produkter er fremstillet uden anvendelse af gmo på en bedre måde, og endelig vil vi sende en meget kraftig opfordring til dansk landbrugs brancheorganisation, Landbrug & Fødevarer, som vi kan forstå er på vej med en informationskampagne om dansk landbrug.
Med disse ord lægger vi altså op til, at der i udvalgsarbejdet kan findes løsninger, der giver bedre muligheder for den økologiske produktion, og Socialdemokraterne vil i den forbindelse se meget positivt på, hvis processen kan munde ud i en fælles beretning.